《送顾朝肃出守虔州》
明代·朱多炡

暂息青骢驾紫骝，竹符新剖治虔州。署中望阙孤台耸，江上行春二水流。

气候不齐连岭海，土风相杂半闽瓯。停车试问廉泉在，要识澄清顾醴侯。

作者简介：（1541—1589）明宗室，字贞吉，号瀑泉。太祖第十七子宁献王朱权六世孙。封奉国将军。善诗歌，行草宗米芾，兼工山水写生。见古人墨迹，一再临摩，如出其手。尝轻装出游，化名来相如，字不疑，踪迹遍吴楚。既卒，门人子弟私谥清敏先生。有《五游集》、《倦游集》。